“การท่าเรือฯ” พร้อมใช้ระบบ “E-Payment” รับ-จ่ายเงิน เต็มรูปแบบ ภายในปี 63!
"การท่าเรือฯ" พร้อมเปิดรับ-จ่ายเงินทุกประเภท ผ่านระบบ "E-Payment" เต็มรูปแบบ ภายในปี 63! 
"การท่าเรือฯ" พร้อมเปิดรับ-จ่ายเงินทุกประเภท ผ่านระบบ "E-Payment" เต็มรูปแบบ ภายในปี 63!
17 เม.ย. 2563

เรือโท กมลศักดิ์ พรหมประยูร ผู้อำนวยการการท่าเรือแห่งประเทศไทย (กทท.) เปิดเผยว่า กทท. เริ่มใช้ระบบ e-Payment อย่างเต็มรูปแบบ โดยให้การรับ-จ่ายเงินผ่านระบบเพื่อให้เป็นไปตามแผนการดำเนินงานมาตรการอำนวยความสะดวกและลดภาระแก่ประชาชน และนโยบาย Thailand 4.0 รวมทั้งลดเอกสารและเพิ่มความสะดวกรวดเร็วให้แก่พนักงานผู้ใช้บริการและผู้มีสิทธิรับเงินทุกภาคส่วน โดยจะเริ่มดำเนินการใช้งานในระบบฯ ดังกล่าวภายในปี 2563
ทั้งนี้ ระบบ e-Payment เป็นระบบการรับ-จ่ายเงินแก่ผู้ใช้บริการและผู้มีสิทธิ์รับเงินทุกภาคส่วน ผ่านบัญชีธนาคาร โดยระบบฯ ดังกล่าวประกอบด้วย การรับ-จ่ายเงินของคณะกรรมการ พนักงาน กทท. และพนักงานบำนาญเกี่ยวกับเงินสวัสดิการและสิทธิประโยชน์อื่นๆ รวมถึงเงินที่จ่ายให้แก่บุคคลภายนอกหรือนิติบุคคล และเงินที่รับจากผู้ใช้บริการ เช่น ค่าภาระสินค้าเงินเชื่อ ค่างานเกี่ยวกับการจัดซื้อ-จัดจ้าง ฯลฯ
โดยระบบฯ นี้ ทำธุรกรรมผ่านบัญชีธนาคารกรุงไทย ซึ่งจะไม่มีค่าธรรมเนียมการโอนและได้รับเงินโอนภายใน 1 วันทำการถัดไป สำหรับธนาคารอื่นจะมีค่าธรรมเนียมการโอนประมาณ 8-750 บาท โดยเรียกเก็บตามที่ธนาคารกำหนดขึ้นอยู่กับวงเงินในการโอนและพื้นที่สาขาของผู้มีสิทธิ์รับเงิน และได้รับเงินภายใน 3 วันทำการ
สำหรับผู้มีสิทธิ์รับเงินสามารถดาวน์โหลดแบบฟอร์มคำขอรับโอนเงินผ่านบัญชีธนาคาร (แบบ อบธ.1) ผ่านเว็บไซต์ กทท. และยื่นแบบฟอร์มฯ พร้อมเอกสารได้ที่กองจัดการการเงิน ชั้น 3 อาคารที่ทำการ กทท. ตั้งแต่เดือนพฤษภาคม 2563 เป็นต้นไป สำหรับการจัดส่งใบรับรองการหักภาษี (50 ทวิ) กทท. จะส่งหลักฐานให้ผู้มีสิทธิ์รับเงินผ่านทางอีเมล์